SALUDSOD DAGITI AGTUTUBO
Apay a Masapul a Tulongak ti Sabsabali?
Dua a sekreto a di ammo ti adu
Sekreto #1: No mangtedka, posible nga adda met maawatmo!
Madlaw ti tattao no naparaburka isu a mabalin a naparaburda met kenka. Kuna ti Biblia:
“Iyugaliyo ti mangted, ket mangtedto kadakayo dagiti tattao. . . . Ti rukod a pangrukrukodyo, pangrukoddanto met kadakayo.”—Lucas 6:38.
Sekreto #2: No tumulongka, tultulongam met ti bagim!
No agaramidka iti nasayaat para iti sabsabali, umuneg ti panagraemmo iti bagim ket mariknam ti pannakapnek a resulta ti panangted. Kuna ti Biblia:
“Ad-adu ti kinaragsak iti panangted ngem iti panangawat.”—Aramid 20:35.
“No mangisaganaka iti padaya, awisem dagiti napanglaw a tattao, lugpi, pilay, bulsek; ket naragsakkanto, agsipud ta awan maisupapakda kenka.”—Lucas 14:13, 14.
Dagiti manangtulong nga agtutubo
Adu dagiti manangtulong nga agtutubo! Usigem dagitoy a pagarigan.
“No dadduma, kayatko laeng koma ti agtugaw ken agbuya iti TV, ngem malagipko da Nanang ken Tatang nga agtrabtrabaho ken nabambannog inton agawidda. Isu a mapanak no kuan aginnaw ken agdalus sa itimplaakto met idan iti kape ta paboritoda dayta. Inton makaawiden ni Nanang, kunana, ‘Wow, nagdalus ti balay! Nagbanglo pay. Pagyamanan Nakkong!’ Kanayon a nasayaat ti riknak no makaaramidak iti nasayaat a kas kadagita para kadagiti nagannakko.”—Casey.
“Kanayon a supsuportaran ken ipapaay dagiti nagannakko ti amin a kasapulak. Isu nga idi nadadael ti luganda idi napan a tawen, inikkak ida ti kuarta a pagpatarimaanda, nupay dakkel dayta a naikissay iti urnongko. Siempre, medio nagkedkedda idi damo, ngem impapilitko met. Kurang pay ketdi koma dayta para kadakuada. Nagsayaat ti riknak no naparaburak ken adda maitedko kadakuada.”—Holly.
Ammom kadi? Adu nga agtutubo a Saksi ni Jehova ti maragragsakan iti panangtulongda iti sabsabali babaen iti trabahoda a panangisuro iti Biblia. Dadduma kadakuada ti immakar pay ketdi iti sabali a pagilian nga agkasapulan kadagiti mangisuro iti Biblia.
“Manipud United States, immakarak iti Mexico tapno tumulong iti panangyadal iti Biblia. Nagrigat no dadduma ti agbalin a naparabur iti kuarta ken dadduma pay a banag ta awan met unay a talaga ti maitedko. Ngem napaneknekak a no ipaayko ti panawen ken pigsak iti trabaho a panangisuro iti Biblia, mas maapresiar dayta ngem iti basta panangted iti material a bambanag.”—Evan.
Kasano a makatulongak?
Kayatmo kadi ti agbalin a naragsak a resulta ti panangtulongmo iti sabsabali? Adtoy ti sumagmamano a singasing.
Tapno matulongam ti pamiliam:
Aginnaw, agdalus, wenno agisinopka—uray didaka ibabaon
Aglutoka
Mangtedka iti kard kas panagyamanmo kadagiti nagannakmo
Tulongam ti kabsatmo iti assignment-na
Tapno matulongam dagiti am-ammom:
Patulodam iti kard ti maysa a masakit
Dalusam ti arubayan ti nataenganen a kaarrubam
Pasiarem ti maysa a din makapanaw iti pagtaenganna
Regaluam ti am-ammom nga adda nadagsen a problemana
Singasing: Mabalinmo ti mangpanunot iti dadduma pay a pamay-an. Ita a lawas, pagbalinem a kalat ti tumulong iti maysa a tao. Sigurado a maragsakankanto!
“Naragsakka no adda dagiti matulongam. Mariknam a talaga nga adda nasayaat a naaramidam, ken makitam nga ap-apresiarenda dayta. Mabalin a na-enjoy-mo pay ketdi nupay saanmo nga impagarup dayta idi damo. Dimo pay ketdi mariknan a nagsakripisioka ta nagadu ti nagunggonam.”—Alana.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn swh_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn